Document ID: 32002D0336

Komisijas Lēmums
(2002. gada 25. aprīlis),
ar ko izdara grozījumus Lēmumā 2000/159/EK par trešo valstu atliekvielu plānu pagaidu apstiprināšanu saskaņā ar Padomes Direktīvu 96/23/EK
(izziņots ar dokumenta numuru C(2002) 1520)
(dokuments attiecas uz EEZ)
(2002/336/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvas 85/358/EEK un 86/469/EEK, kā arī Lēmumus 89/187/EEK un 91/664/EEK [1], un jo īpaši tās 29. pantu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, ievedot liellopus, cūkas un svaigu gaļu no trešām valstīm [2], kurā jaunākie grozījumi izdarīti ar Regulu (EK) 1452/2001 [3], un jo īpaši tās 3. pantu,
tā kā:
(1) Komisijas 2000. gada 8. februāra Lēmumā 2000/159/EK par trešo valstu atliekvielu plānu pagaidu apstiprināšanu saskaņā ar Padomes Direktīvu 96/23/EK [4] ir uzskaitītas trešās valstis, kas iesniegušas plānus, norādot šo trešo valstu piedāvātās garantijas attiecībā uz Direktīvas 96/23/EK I pielikumā minēto atliekvielu grupu un vielu pārraudzību. Attiecīgi, ja šīs garantijas nav nodrošinātas, tad saraksti, kas noteikti ar Padomes 1995. gada 22. jūnija Lēmumu 95/408/EK par nosacījumiem, lai pārejas periodam izveidotu trešo valstu uzņēmumu pagaidu sarakstu, no kuriem dalībvalstis atļauj ievest konkrētus dzīvnieku valsts produktus, zvejniecības produktus vai dzīvas gliemenes [5], kurā jaunākie grozījumi izdarīti ar Lēmumu 2001/4/EK [6], ir jāgroza, līdztekus ieviešot izmaiņas Lēmuma 2000/159/EK pielikumā. Tā kā saistībā ar atliekvielām dzīvnieku izcelsmes produktos ir bažas par sabiedrības veselību, jāapstiprina un regulāri jāatjaunina šo produktu atliekvielu plāni.
(2) Saskaņā ar Padomes Direktīvu 96/23/EK trešām valstīm katru gadu jāiesniedz Komisijai kārtējā gada uzraudzības plāni un iepriekšējā gada rezultāti.
(3) Ja netiek sniegtas Direktīvā 96/23/EK paredzētās garantijas, tad jāatceļ Lēmumā 95/408/EK noteiktie saraksti, līdztekus izdarot grozījumus Lēmuma 2000/159/EK pielikumā.
(4) Attiecībā uz Ķīnu Lēmuma 2000/159/EK pielikums jāsaskaņo ar Komisijas 2002. gada 30. janvāra Lēmumu 2002/69/EK par konkrētiem aizsardzības pasākumiem attiecībā uz dzīvnieku izcelsmes produktiem, kas ievesti no Ķīnas [7].
(5) Dažas trešās valstis iesniegušas Komisijai atliekvielu uzraudzības plānus, tostarp to rezultātus, tomēr vajadzīga turpmāka izvērtēšana, informācija vai precizēšana. Kamēr nav veikta turpmāka izvērtēšana, šīm trešām valstīm jāpaliek iekļautām Lēmuma 2000/159/EK pielikumā attiecībā uz atbilstošajiem produktiem.
(6) Dažas trešās valstis iesniegušas savus uzraudzības plānus pēc tam, kad ar Komisijas Lēmumu 2001/487/EK [8] tika atjaunināts Lēmums 2000/159/EK. Kamēr nav veikta turpmāka izvērtēšana, šīs trešās valstis jāiekļauj Lēmuma 2000/159/EK pielikumā attiecībā uz atbilstošajiem produktiem.
(7) Pēc Lēmuma 2001/487/EK pieņemšanas dažās citās trešās valstīs mainījušies apstākļi attiecībā uz dažu sugu uzraudzības plāniem. Kamēr nav veikta turpmāka izvērtēšana, šīs trešās valstis jāiekļauj Lēmuma 2000/159/EK pielikumā attiecībā uz atbilstošajiem produktiem.
(8) Tādēļ attiecīgi jāgroza Lēmums 2000/159/EK.
(9) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2000/159/EK pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2002. gada 25. aprīlī

Labels: 17
5
0
6
15